google/wiki40b huggingface dataset:
Jaana Eigi

Jaana Eigi (sündinud 19. augustil 1985) on eesti teadusfilosoof.
Eigi õppis 1993–1994 Vana-Kalamaja Üldhariduskoolis ja 1993–2004 Tallinna Mahtra Gümnaasiumis (endises 58. Keskkoolis), mille lõpetas kuldmedaliga. 2004–2007 õppis ta filosoofiat Tartu Ülikoolis bakalaureuseõppes (lõpetas cum laude), 2007–2009 magistriõppes (cum laude) ja 2011–2016 doktoriõppes. 2014–2015 oli ta külalisdoktorant Viini Ülikoolis. Tema magistritöö teema oli "Ühiskonna ettekujutused "heast teadusest" (Rind-Tromovitch-Bausermani artikli juhtumi analüüsi näitel)" ja doktoritöö teema "The Social Organisation of Science as a Question for Philosophy of Science", mõlemat juhendas Endla Lõhkivi.
2009. aastast töötab Jaana Eigi Tartu Ülikooli filosoofia osakonnas, kus on olnud õppeülesande täitja, assistent, referent ja 2016. aastast teadusfilosoofia teadur.
Valdavalt käsitleb Eigi teadustöö teaduse filosoofia ja sotsioloogia vallas teaduse sotsiaalset korraldust ja teaduse mõistmist ühiskonnas. Koos Endla Lõhkiviga juhendab ta Eveli Neemre doktoritööd "Objectivity and Animal Research".
Jaana Eigi on Euroopa Teadusfilosoofia Assotsiatsiooni (European Philosophy of Science Association, EPSA) liige 2013. aastast ning Teadusajaloo ja Teadusfilosoofia Eesti Ühenduse liige 
2012. aastast.
Fonid

Asuala

Enamus fone elab Ida-Beninis ja Edela-Nigeerias Benini-Nigeeria piiri lähedastel aladel.

Päritolu

Fonide suuliselt edasiantud pärimuse järgi on Benini fonid aja'de järeltulijad. Fonide suulise pärimuse kohaselt emigreerusid 12.-13. sajandi paiku mõned ajad, kes ise olid pärit Kagu-Togo külast Tadost ja Mono Jõe äärest, ida poolsetele aladele, mis on praegune Benin, ja lõid seal Allada linna. Hiljem moodustasid Allada ajad uue riigi: Suure Ardra, kus kuningad valitsesid järgides küla vanemate juhiseid ja nõuandeid. Allada oli Suure Ardra pealinnaks.
Aasta 1625 paiku olevat tekkinud aga kuninga kolme poja vahel vaidlus, et kes nendest pärib isa trooni. Selle dispuudi tulemusel jagunes kuningriik kolmeks osaks: üks vend, Kokpon, püüdis säilitada Suurt Ardrat. Teine vend, Do-Aklin, rajas Abomey linna ja kolmas, Te-Agdanlin, rajas Ajatche linna või Väikse Ardra (kutsutakse portugali kaupmeeste järgi, kes seal kauplesid ka Porto-Novo'ks). Ajad, kes elasid Abomey's, segunesid aeglaselt kohalike hõimudega, mille tulemusel olevatki tekkinud "fonid".
Vallisaare

Vallisaare (kirjanduses ka Vallisaari) oli Narva lähedal Vaivara kihelkonnas olnud küla.
Küla on tuntud selle poolest, et 1658 sõlmisid Vallisaare mõisas (Usnowa) Rootsi ja Venemaa Vallisaare vaherahu.
Bari ringkond

Haldusjaotus Puntlandis

Puntlandi haldusjaotuse järgi on piirkonnas kaks ringkonda: põhjaosas Bari ringkond (keskus Boosaaso) ja lõunaosas Karkaari ringkond (keskus Qardho).
John Smith (kunstnik)

John Smith on varjunimi, mille all põhiliselt 2000-2006 tegutsesid Eesti kunstnikud Kaido Ole ja Marko Mäetamm.
John Smith on esindanud Eestit Veneetsia biennaalil.
Waratah

Waratah oli Ühendkuningriigi reisiaurik, mis opereeris Euroopa ja Austraalia vahel 1900. aastate esimesel kümnendil.
26. juulil 1909 väljus 150 m pikkune Waratah pardal 211 reisijat/meeskonnaliiget ning 10 000 t kaupa Durbani sadamast, ega jõudnud ettenähtud ajal (29. juulil) sihtsadamasse Kaplinna. Laeva leidmiseks korraldati ulatuslik otsimisoperatsioon, mis ei andnud vähimaidki tulemusi. Kummaline oli see, et merest ei leitud vrakitükke, päästevahendeid ega hukkunute surnukehasid. 15. detsembril 1909 kuulutas Inglise kindlustusselts Lloyd reisiauriku Waratah teadmata kadunuks.
Suure tõenäosusega läks laev tohutu tormi ajal ootamatult põhja. Reisiauriku Waratah kadumine on tänaseni üks suurimaid mõistatusi meresõidu ajaloos.
Veretino külanõukogu

Veretino külanõukogu oli külanõukogu Võru rajoonis. Külanõukogu eksisteeris 1945–1954 ja seejärel liideti see Meremäe külanõukoguga.
Arne Oit

Arne Oit (3. detsember 1928 – 28. november 1975) oli eesti helilooja ja akordionist.

Elulugu

Muusikaõpinguid alustas ta Tallinna Muusikakooli teooriaosakonnas. Kompositsiooni õppis ta Tallinna Riiklikus Konservatooriumis professor Mart Saare ja professor Heino Elleri juures ning lõpetas kooli 1956. aastal.
Omal käel õppis ta mängima akordioni ja alustas kutselise akordionistina tegevust restoranis Du Nord (1947). Aastatel 1947–1949 kuulus ta ansamblisse Rütmikud, mis viljeles muuhulgas ka improvisatsioonilist džässi, aastatel 1951–1955 Eesti NSV Riikliku Filharmoonia estraadiorkestrisse ning aastatel 1955-1974 Eesti Raadio instrumentaalansamblisse, olles eesti parimaid džässiimprovisaatoreid akordionil.
Peale konservatooriumi lõpetamist 1956. aastal töötas ta Eesti NSV Riikliku Filharmoonia estraadiosakonnas, alates 1960. aastast inspektorina.
Ta pani 1959. aastal aluse Eesti NSV Riikliku Filharmoonia estraadiosakonna võistluskontsertide sarjale, mis 1976. aastast hakkas kandma nimetust Arne Oidi nimeline lauluvõistlus.

Looming

Arne Oit koostas aastatel 1967-1975 mitmeid kogumikke, akordionipalade kogumikke "Tantsurütmis" ja "Kutse tantsule", samuti laulukogumikke "Laulge kaasa!".
Ta on kirjutanud ka instrumentaalmuusikat, operette ja muusikale. Eriti suure poolehoiu on võitnud tema lastemuusikalid "Väikevend ja Karlsson katuselt" (1967), "Karlsson tembutab jälle" (1972) ja "Tom Sawyeri seiklused" (1972).

Isiklikku

Tema vend oli tehnikateadlane Edgar Oit ja õde oli arhitekt Ines Jaagus.
Anna kihelkond

Piirkonna ajalugu

Kihelkond moodustati 17. sajandi algul, varem kuulus enamik selle alasid Peetri kihelkonna koosseisu.

Kihelkonna alad tänapäeval

Tänapäeval jäävad kihelkonna alad Järvamaa koosseisu, moodustades Paide linna põhjapoolse osa.
Viini Ülikool

Viini Ülikool (saksa keeles Universität Wien; ladina keeles Universitas Vindobonensis, ka Alma Mater Rudolphina) on Austria pealinnas Viinis tegutsev avalik-õiguslik ülikool. 
Ülikooli rajas Austria hertsog Rudolf IV 12. märtsil 1365. See on vanim ülikool saksakeelsetes maades pärast Karli ülikooli Prahas, mis asutati 1348. aastal. 
Viini Ülikool on suurim ülikool Austrias ning üks suuremaid Euroopas. 2011. aastal oli ülikoolis 88 000 üliõpilast. Viini Ülikooli rektor on Heinz Engl.
Priit Vesilind

Priit Juho Vesilind (sündinud 4. jaanuaril 1943 Tallinnas) on eesti ajakirjanik ja fotograaf.
Priit Vesilind lahkus 1944. aastal koos perega Eestist, elas seejärel Saksamaal Geislingeni laagris ning alates 1949. aastast Ameerika Ühendriikides.
Ta lõpetas 1964. aastal Colgate'i ülikooli inglise kirjanduse erialal ning 1972. aastal Syracuse'i ülikooli ajakirjandusliku fotograafia alal.
Aastal 1973 asus Priit Vesilind tööle ajakirjas National Geographic, kus ta on töötanud üle 30 aasta. Praegu tegutseb ta vabakutselise publitsistina.

Isiklikku

Priit Vesilinnu vend oli tehnikateadlane Aarne Vesilind.
Timeless Miracle

Biograafia

Timeless Miracle'i asutanud Mikael Holsti ja Fredrik Nilssoni ansamblitegemise ajalugu ulatub 1995. aasta lõppu, kuid nad asutasid koos trummar Kim Widforsiga ansambli Trapped. Kolmikuna tegid nad mitu esinemist, kuid läksid laiali, kui Kim Widfors välismaale kolis. 2001. aastal moodustasid Mikael Holst ja Fredrik Nilsson kahekesi Timeless Miracle'i. 
2003. aasta talvel salvestasid nad kahekesi trummimasina abil oma kodustuudios 6-loolise demo. Kaks nädalat pärast selle valmimist pakkus üks väike Euroopa plaadifirma neile lepingut. Otsides sobivat kohta salvestamiseks, võttis Timeless Miracle ühendust Rootsi produtsendifirmaga RoastingHouse, kes omakorda pakkus bändile lepingut ja mille Timeless Miracle vastu võttis.
2004. aastal algas debüütalbumi "Into the Enchanted Chamber" tootmine. Selleks ajaks olid bändiga liitunud nii Mikael Holsti ja Fredrik Nilssoni kauaaegne sõber kitarrist Sten Möller kui ka trummar Jaime Salazar. Plaadi tootmises osalesid muuhulgas Anders Theander ja Pontus Lindmark. Albumi kujundas Mattias Norén.
Stanley karikas

Karika kasv

Varasemal ajal lisasid mängijad oma nimed trofeele, graveerides need otse algsele karikale. Graveerimiseks kasutati kas nugasid või naelu. 1890–1930 lisati karika alla järjest metall-linte, et säilitada võitnud meeskondade ja nende mängijate nimesid. Selle aja kestel muutus karika suurus peaaegu igal aastal. 1939. aastal Stanley Cupi suurus fikseeriti ja trofee omandas sigari kuju. Sellisena püsis karikas kuni 1948. aastani, mil see ehitati ümber kaheosaliseks (suure tünni taolise aluse ja eemaldatava krae ning kausiga). Praegust ühes tükis karikat tutvustati maailmale 1958. aastal.
Sirly Hiiemäe

Haridus

Õppis 1983–1991 Lembit Pärna nimelises Tallinna 42. Keskkoolis, seejärel 1991–1996 Tallinna Meditsiinikoolis õenduserialal. 2001–2006 õppis Tallinna Ülikoolis eesti filoloogiat. 2011–2013 õppis Tallinna Tervishoiu Kõrgkoolis õendust.
2014 kaitses Tallinna Ülikoolis kirjandusteaduse alal magistritöö teemal "Sõda ja inimene Lilli Prometi teostes "Pimedate akende ajal" ning "Tüdrukud taevast"".

Töö ja tegevus

On töötanud meditsiiniõena, sõnaraamatute koostajana, suhtekorraldajana.
Kuulunud Eesti Õdede Liitu, mille raames on olnud streigiesindaja, usaldusisik ja konverentside moderaator.
Alates 2014. aastast töötab eesti keele, kirjanduse ja loovkirjutamise õpetajana.
Satoshi Ishii

Satoshi Ishii (jaapani keeles 石井 慧; sündinud 19. detsembril 1986 Ibarakis) on Jaapani judoka.
Ishii karjääri tippsaavutused on kuld 2008. aasta suveolümpiamängudelt Pekingist ja 2006. aasta Aasia mängude hõbe.
Rahvavälja tänav

Rahvavälja tänav on tänav Narvas Kerese linnaosas. Algab Hariduse tänavalt, ristub vasakult Fama tänavaga ja lõpeb Tallinna maanteega ristudes. Tänava pikkus on umbes 285 m.
Tänavale anti nimi 2006. aastal Narva Linnavalitsuse 24. augusti korraldusega nr 1042-k
Tänav sai nime samas piirkonnas enne Teist maailmasõda asunud Rahvaväljaku järgi.
II liiga 2002

II liiga 2002 oli Eesti jalgpalli tugevuselt kolmanda liiga II liiga 2002. aasta hooaeg.
Pope vald

Ajalugu

Pope vallast eraldati aastal 1925 Ance vald. Aastal 1935 oli valla pindala 177,23 km² ja seal oli 1961 elanikku. Aastal 1945 moodustati vallas Pope ja Vēde külanõukogud, aastal 1949 aga vald likvideeriti. Aastal 1951 liideti Pope külanõukoguga likvideeritav Vēde külanõukogu. Aastal 1990 muudeti külanõukogu vallaks. 2009. aastast kuulub vald Ventspilsi piirkonda.

Loodus

Suurimaks jõeks on Rinda jõgi. Järvedest asub Tārgale valla piiril 60 hektari suurune Klāņezers. Vald ise asub Kursi madalikul, Pope lähistel Pope linnamäel asub valla kõrgeim koht (69,1 m), mida ümbritsevad keskmiselt 50 meetri kõrgused alad, ühtlasi on tegemist kogu Ventspilsi piirkonna kõrgeima tipuga.
Looduskaitse all on mitmed Pope allee pärnad, Pope allee, Pope metskonna allee pärnad ja kaks Mežābelese lähistel asuvat põlispuude kasvuala, lisaks kasvab vallas arvukalt nimetuid looduskaitsealuseid põlispuid. Valla lääneosas asub osaliselt Klāņi soo hoiuala, vallas asub 78 hektari suurune Pope madalsoo hoiuala.

Kaitstavad objektid

Kultuurimälestistest on riikliku kaitse all Pope luteri kirik (sealhulgas sealne tornikell oma maalingutega, altar, kantsel, portaal ustega, orel, orelirõdu ja kirikuliste pingid), Pope mõisa hoonetekompleks (sealjuures park, laut, pesumaja, allee, tall, veski, tall-teenijate maja, ait, uus ait, moonakamaja, kutsarimaja, arsti maja, mõisavalitseja maja, mõisniku elumaja ja jahiloss, lisaks veel elumaja ahi, kamin ja viis uksekomplekti), Kalnenieki talu hooned, Pope linnamägi ja Nabeļi muinaskalmed. Kohaliku kaitse all on Raibkrogsi keskaegne kalmistu ja Dambkalnsi muinaskalmed.
Thom Yorke

Thomas Edward Yorke (sündinud 7. oktoober 1968 Inglismaal Northamptonshire'is Wellingboroughis) on briti muusik. 
Ta on tuntud eeskätt ansambli Radiohead laulja ja peamise laulukirjutajana. Ta avaldas 2006. aasta juulis sooloalbumi "The Eraser". Instrumentidest mängib ta põhiliselt elektrikitarri, akustilist kitarri ja klaverit, kuid on mänginud ka trumme ja basskitarri. Samas on tema sooloalbumil kuulda rohkem eksperimentaalset elektroonilist muusikat.
Yorke sündis suletud vasaku silmaga. Arstide hinnangul oli tema silm halvatud ja see seisund oli pöördumatu. Silmaarst soovitas lihase siirdamist. Enne 6-aastaseks saamist tegi Yorke läbi 5 silmaoperatsiooni ja tema hinnangul viimane neist ebaõnnestus, mistõttu silmalaug jäi nõrgaks ja vajus ise alla. Kuni viimase operatsioonini pidi Yorke silma peal sidet kandma.
Yorke sündis keemiaseadmete müügimehe perekonnas. Varsti pärast poja sündi sai pere tööd Šotimaal, kus pere elas, kuni Thom oli 7-aastane. Edaspidi kolis pere tihti, Thom käis paljudes koolides ja silma tõttu narriti teda koolis. Lõpuks jäi pere 1978 Oxfordshire'is paikseks.
Yorke sai kitarri 7-aastaselt. Tema sõnul oli kool väljakannatatav, sest selle muusikaosakond paiknes ülejäänud koolimajast eraldi ja ta veetis seal pärast kooli palju aega. Seal kohtas ta oma tulevasi bändikaaslasi Ed O'Brienit, Phil Selwayd, Colin Greenwoodi ja Colini nooremat venda Jonny Greenwoodi. 11-aastaselt moodustas ta esimese bändi ja kirjutas oma esimese laulu. Selle bändi nimi oli On A Friday ('reedel'), sest reede oli ainus päev, mil bändil oli lubatud harjutada.
Pärast kooli lõpetamist ei läinud ta kohe edasi õppima, vaid tegi ühe aasta jooksul juhutöid. Sel ajal sattus ta liiklusõnnetusse, mis muutis ta igasuguse transpordi osas ettevaatlikuks.
Yorke elab Oxfordis koos elukaaslase Rachel Oweni ning laste Noah' (sünd. 2001) ja Agnesega (sünd. 2004).
Tal on 3 aastat noorem vend Andy, kes on samuti laulja, kuigi mitte nii edukas. Ta oli bändi Unbelievable Truth solist, hiljem proovis alustada soolokarjääri.
Payerne

Payerne on omavalitsus Šveitsis, Vaud' kantonis. Omavalitsuses elab 2016. aasta detsembri seisuga 9486 inimest.
Sõdur (ajakiri)

Sõdur on Eesti sõjandusajakiri, mida annab välja Eesti Kaitseväe staabi- ja sidepataljoni teavituskeskus.
Sõduri toimetaja on Ken Rohelaan ja tegevtoimetaja Sverre Lasn.
Enne Teist maailmasõda andis seda välja Kaitsevägede Staap. Esimene number ilmus 26. märtsil 1919. aastal.
Siim Kallase valitsus

Ministrite vahetumise põhjused

23. augustil 2002 rahuldas peaminister kultuuriministri Signe Kivi lahkumisavalduse, kuigi veenis teda enne seda ametis jätkuma ega leidnud tema tegevuses ministrina vigu. Signe Kivi soovis lahkuda pärast seda, kui ilmnes, et kultuurkapitali juht Avo Viiol mängis kasiinodes maha 7,5 miljonit krooni riigi raha. Reformierakond esitas presidendile kinnitamiseks kultuuriministri kandidaadina senise ministeeriumi kantsleri Margus Allikmaa. 
2003. aasta alguses soovitas Siim Kallas Ain Seppikul ise tagasi astuda. Seppik kandis 1985 ülemkohtus töötades ette ühena kolmest kriminaalkolleegiumi liikmest kohtuotsuse, mis mõistis vangi "nõukogude võimu solvanud" koolipoisid ning sulges vaimuhaiglasse Eesti rahvast ülistanud teisitimõtleja. Pärast avalikku arutelu ja opositsiooni umbusaldusavaldusi astus Seppik ise tagasi. Teda asendas Toomas Varek.
1957. aasta NSV Liidu meistrivõistlused moodsas viievõistluses

1957. aasta  moodsa viievõistluse NSV Liidu meistrivõistlused peeti 1.–5. septembrini Moskvas, osalejaid oli 50.
Ipanema

Ipanema on Rio de Janeiro linnaosa. Asub linna lõunaosas Atlandi ookeani rannikul. Linnaosa on eelkõige tuntud seal asuva supelranna poolest. See on Copacabana kõrval linna tuntuim plaaž ja tähtis turismimagnet. Supelrannas orienteerutakse vetelpäästetornide (Posto) järgi. Ranna läänepiiril asuvad mäed Dois Irmãos ('Kaks Venda').
Ipanema on asutatud 1894. aastal ja on tänapäeval üks linna kallemaid piirkondi. Avenida Vieira Soutol asuvate elamute ruutmeetrihind on Brasiilia kalleim. 
Antônio Carlos Jobimi viisi ja  Vinícius de Moraesi sõnadega laul "Garota de Ipanema" tegi Ipanema 1962. aastal tuntuks. Inglise keeles laulis seda teiste hulgas Frank Sinatra.
Saeveski metsaonn

Saeveski metsaonn on matkamaja, mis asub Järvamaal Rassi külas, Tõrvaaugult 5 kilomeetri kaugusel Saarjõe maastikukaitsealal. Metsamajast on võimalik edasi liikuda Saarjõe õpperajale, Sakala tee matkarajale ning ka Kurgjale, Carl Robert Jakobsoni talumuuseumini.

Iseloomustus

Metsaonn on kahe korrusega elektrita matkamaja, mis asub Saarjõe läheduses.
Meetrikaraamat

Meetrikaraamat ehk meetrika (< ld. matricula) on register, kuhu kantakse ajalises järjestuses inimeste sünnid, surmad ja perekonnaseisu muutused.
Kui selliseid andmeid registreerib kirik, siis nimetatakse vastavat raamatut kirikuraamatuks. Eestis pidas meetrikaraamatut luteri kirik alates 17. sajandist.
Esimesena juurutas kõigi sündide registreerimise Hispaania kardinal Francisco Jiménez de Cisneros 1497, esialgu Toledos, mis tollal oli üks Hispaania suurimaid linnu. 1503 käskis paavst pidada üldist ristimiste ja laulatuste registrit. Varaseim õigeusu meetrikaraamat pärineb 1722. aastast.
Tänapäeval on meetrikaraamatud genealoogiliste uuringute peamine allikas.
Alates 1. juulist 1926 hakati Eestis meetrikaraamatute alusel koostama perekonnaseisuakte.
Arno Vihalemm

Elulugu

Arno Vihalemm sündis tolliametniku pojana Pärnus Rääma alevikus. Aastal 1931 lõpetas Pärnu Poeglaste Gümnaasiumi. Aastatel 1935–1940 ja 1943 õppis kunstikoolis Pallas, kus tema õpetajateks olid Nikolai Triik, Kaarel Liimand ja Aleksander Vardi. Aastal 1944 asus elama Rootsi, kus elas Ystadis, töötas kunstnikuna keraamikavabrikus ning maalimiskursuste juhataja, muuseumiametniku ja vabakunstnikuna.
Nime vahetas Vihalemm 1936. aastal, mil Eestis toimus riiklik nimede eestistamise kampaania. Nimevaliku ajendiks sai Karl August Hindrey kirjutis Eesti Päevalehes: Paidest pärit Ants Vihalem, toonase Arnold Kochi sõjaväekaaslane, oli vahetanud oma eestipärase perekonnanime tehisliku Kulguri vastu. Hiljem võttis Kulgur küll oma endise nime tagasi. 1961. aastal ilmunud luulekogus "Consolationes" pühendas Vihalemm talle luuletuse "Ants Kulgur".

Looming

Arno Vihalemm oli luuletaja August Sanga koolivend, sõpradeks jäid nad kogu eluks. Sang mõjutas teda ka luules. Samuti olid Vihalemma luules 1930. aastail ja hiljemgi tuntavad teiste arbujate, Heiti Talviku ja Betti Alveri mõjud. "Varsti läks ta aga oma teed, arendas välja selle isikupärase stiili, mis teda eraldab teistest arbujatest, stiili, mis on omane ainult Arno Vihalemmale," kirjutas kirjanik Karl Ristikivi. Vihalemm ise pidas siiski arbujate mõju pikaajalisemaks.
"Vihalemma vorm on meelega rustikaalne, rõhuga just sõnal "meelega", sest luuletaja on teadlik vormija," iseloomustas tema loomingut Ristikivi. "Nii siis – Vihalemma luule vormilist lihtsust ja "maalähedust" tuleb võtta suure ettevaatusega, et ennast mitte petta lasta. Tegelikult on siin tegemist täiesti teadliku ja üsnagi rafineeritud vormikultuuriga. /---/ ta valitseb meisterlikult kõiki vorme ja võib endale sellepärast lubada kõigi vormireeglite ignoreerimist." – "Ei! ega ei valitse – aga ei taha ka "Valitsejaks" saada," vaidles Vihalemm oma ääremärkuses Ristikivi ettekandele vastu.
Andres Ehini hinnangul ei olnud Vihalemm väga viljakas luuletaja, kuid kujunes üsnagi kiiresti professionaalseks. Et Vihalemm ise kinnitab end "mitte teadvat, mida teeb", selgitab Ehin spontaansuse ja impulsiivsusega.
Esimesena arvustas Vihalemma arbujate sekka kuulunud Paul Viiding 1938. aastal Päevalehe lisas Kunst ja Kirjandus.
Väikeraamatuna on ilmunud Vihalemma essee "Kunstnik eesti kirjanduses" (1975). Aastal 2000 ilmus kaante vahel 1955–1959 toimunud Arvo Mägi ja Arno Vihalemma vaheline kirjavahetus "Kord Vihalemm elas Ystadis".
Vihalemm on rootsi keelest tõlkinud Nils Ferlini luulevalimiku "Laule ja luulet" (1984)
Eestis on Vihalemm tuntud rohkem graafikuna, kuid ta olid ka edukas maalija. Maastiku- ja olustikumaalid näitavad Vihalemma tundlikku looduskäsitlust. Tema maale osteti hästi, mis võimaldas tal rahamuredest vabana rohkem graafikale pühenduda.

Isiklikku

1968. aastal külastas Arno Vihalemm esimest korda pärast lahkumist uuesti Eestit ning kohtus abikaasa ja poegadega. Tema pojad on (teadus)filosoof Rein Vihalemm ja meediaprofessor Peeter Vihalemm.
Sõprade seas hüüti teda ka Vihaks.
Peter M. Christian

Peter M. Christian (sündinud 1947) on Mikroneesia Liiduriikide poliitik, alates 11. maist 2015 Mikroneesia Liiduriikide president.
Maist 2003 maini 2007 oli ta parlamendi esimees.
Alar Streimann

Alar Streimann (sündinud 26. veebruaril 1964) on Eesti diplomaat.
Ta lõpetas 1989. aastal Tartu Ülikooli inglise filoloogina.
Alates 1991. aastast töötab ta Eesti välisministeeriumis. Aastatel 1996–1997 oli ta välismajanduspoliitika osakonna peadirektor, 1997–2003 Euroopa integratsiooni küsimuste asekantsler ja 1998–2003 Euroopa Liiduga liitumise läbirääkimiste delegatsiooni juht.
Aastatel 2003–2006 oli Alar Streimann Eesti alaline esindaja Euroopa Nõukogu juures. Aastatel 2007–2011 oli ta Eesti suursaadik Rootsis.
1. jaanuaril 2011 sai Streimannist välisministeeriumi kantsler.
15. juunil 2015 nimetas president Toomas Hendrik Ilves Alar Streimanni Eesti suursaadikuks Prantsusmaal.
Kleisthenes

Kleisthenes (umbes 570 eKr – umbes 508 eKr) oli Ateena riigimees aristokraatlikust Alkmaioniidide suguvõsast. Kleisthenest peetakse demokraatliku korra aluspanijaks Ateenas.
Pärast türanni Hippiase kukutamist ja rahva poolehoiu võitmist alustas Kleisthenes 508 eKr esimesena maailmaajaloos demokraatlike reformide elluviimisega. Riigivõimu hakati teostama rahvakoosolekutel, kus hääletati olulisemate seaduste poolt ja valiti kõrgemad ametiisikud ja väejuhte. Igal rahvakoosolekul osales 5000 kuni 6000 meest. 
Nelja sugukondliku füüli ehk hõimu asemele loodi Ateenas kümme territoriaalset haldusüksust (neid nimetati endiselt füülideks), mida juhtisid omavalitsuslikud kogukonnad ehk deemosed. Buleed suurendati 500 liikmeni ning liisuvõtmise alusel kuulus sinna igast füülist 50 esindajat (nimetati prütaaniaks). Prütaania juht vahetus iga päev. Samuti loodi 10 strateegi ehk väepealiku kolleegium, mis sai kõrgeima võimu organiks. Seati sisse killukohus ehk ostrakism – rahvakoosolekul pani iga kodanik kirja ühe isiku nime, keda ta pidas demokraatia vastaseks. Häälteenamusega süüdimõistetu saadeti kümneks aastaks eksiili. Sageli kasutasid mitmesugused rühmitused killukohust oma poliitiliste konkurentide kõrvaldamiseks.
Takayama põhiliin

Takayama põhiliin (jaapani 高山本線, Takayama-honsen) on raudtee Jaapanis mis ühendab Gifut Gifu prefektuuris Toyamaga Toyama prefektuuris. Raudtee pikkus on 225,8 km ja rööpalaius 1067 mm. Raudteel on 46 jaama.
Esimene lõik valmis 1920 ja kogu raudtee 1934. aastal.
Liinil opereerivad Kesk-Jaapani Raudteekompanii (JR Tōkai) ja Lääne-Jaapani Raudteekompanii (JR Nishi-Nihon) .
Lorenzo di Credi

Lorenzo di Credi (umbes 1459 Firenze – 12. jaanuar 1537 Firenze) oli Itaalia renessansi maalikunstnik ja skulptor. Esmalt avaldas tema mõju Leonardo da Vincile, aga seejärel oli ta ise suuresti Leonardost mõjutatud.
Hiljuti sai aktuaalseks üks Credi teos, sest teadlased juhtisid tähelepanu nägude sarnasusele Leonardo da Vinci maalitud "Mona Lisal" ja Credi maalitud "Caterina Sforza portreel". Caterina Sforza oli Forlì ja Imola käskijanna Romagnas, hiljem mõnda aega Cesare Borgia vang. Portree, mida tuntakse ka nime "Daam jasmiiniga" all, asub tänapäeval Forlì pinakoteegis.
Jõusüsteem

Jõusüsteemiks nimetatakse teoreetilises mehaanikas kehale mõjuvate jõudude kogumit.